
LIETUVOS RESPUBLIKOS SEIMO

INFORMACINĖS VISUOMENĖS PLĖTROS KOMITETAS

POSĖDŽIO PROTOKOLAS

2013-11-20 Nr. 280-P-33
Vilnius

Posėdis įvyko 2013 m. lapkričio 20 d. 10.00 val.

Posėdžio pirmininkas – Mindaugas Bastys.

Posėdžio sekretorė – Lina Giriūnienė.

Dalyvavo:

Komiteto nariai: G. Kirkilas, I. Šiaulienė, D. Teišerskytė, P. Žeimys.
Kviestųjų asmenų sąrašas pridedamas.
DARBOTVARKĖ:

1. Valstybinio audito ataskaita „Viešojo sektoriaus apskaitos ir ataskaitų konsolidavimo informacinės sistemos taikomųjų programų kontrolė“.
2. Pasiūlymas dėl Europos Parlamento ir Tarybos reglamento, kuriuo nustatomos Europos bendrosios elektroninių ryšių rinkos ir žemyno ryšių infrastruktūros plėtros priemonės ir iš dalies keičiamos direktyvos 2002/20/EB, 2002/21/EB ir 2002/22/EB ir reglamentai (EB) Nr. 1211/2009 ir (ES) Nr. 531/2012 Nr. COM/2013)/627.

1. SVARSTYTA: Valstybinio audito ataskaita „Viešojo sektoriaus apskaitos ir ataskaitų konsolidavimo informacinės sistemos taikomųjų programų kontrolė“.
Kalbėjo: M. Bastys, D. Jakimavičius, K. Andrijauskas.
NUSPRĘSTA. Išklausyta pateikta informacija.
2. SVARSTYTA: Pasiūlymas dėl Europos Parlamento ir Tarybos reglamento, kuriuo nustatomos Europos bendrosios elektroninių ryšių rinkos ir žemyno ryšių infrastruktūros plėtros priemonės ir iš dalies keičiamos direktyvos 2002/20/EB, 2002/21/EB ir 2002/22/EB ir reglamentai (EB) Nr. 1211/2009 ir (ES) Nr. 531/2012 Nr. COM/2013)/627.
Kalbėjo: M. Bastys.
NUSPRĘSTA:
· išnagrinėjęs Europos Komisijos parengtą Pasiūlymą dėl Europos Parlamento ir Tarybos reglamento, kuriuo nustatomos Europos bendrosios elektroninių ryšių rinkos ir žemyno ryšių infrastruktūros plėtros priemonės ir iš dalies keičiamos direktyvos 2002/20/EB ir 2002/22/EB ir reglamentai (EB) Nr. 1211/2009 ir ES Nr. 531/2012 (toliau – Pasiūlymas),

· įvertinęs ir apsvarstęs Seimo kanceliarijos Teisės departamento, Europos teisės departamento prie Teisingumo ministerijos, Susisiekimo ministerijos ir Ryšių reguliavimo tarnybos išvadas dėl Pasiūlymo, komitetas nusprendė siūlyti Seimo Europos reikalų komitetui politinio dialogo su Europos Komisija kontekste išreikšti tokią politinę nuomonę:

1. Abejonių dėl atitikimo subsidiarumo principui kelia Pasiūlymo 3-7, 13 ir 35 straipsniai, kuriuose siekiama įvesti vieną leidimą elektroninių ryšių veiklai Europos Sąjungoje (toliau – ES), Europos Komisijai suteikti galią vetuoti nacionalinius sprendimus dėl radijo dažnių valdymo ir naudojimo priemonių bei vetuoti nacionalinius įpareigojimus, skiriamus operatoriams po atliktos rinkos tyrimo procedūros. 

Radijo spektro naudojimo harmonizavimo priemonės gali būti nustatytos esamais teisiniais instrumentais, paliekant valstybėms narėms teises į radijo dažnių, kaip riboto ištekliaus ir nacionalinio resurso, valdymą. Išanalizavus siūlomą centralizuotą radijo dažnių skyrimo tvarką, darytina išvada, kad ji kelia grėsmę ES valstybių narių suverenumui ir savarankiškumui skiriant radijo dažnius. Kitaip tariant, iš ES valstybių narių būtų atimama teisė nepriklausomai disponuoti savo nacionaliniais resursais. Pasiūlymu būtų kardinaliai pakeista telekomunikacijų rinkos reguliavimo galių pusiausvyra tarp Europos Komisijos, Europos Sąjungos valstybių narių ir nacionalinių reguliavimo institucijų, rinkos reguliavimo ir sprendimų priėmimo galias sutelkiant  Europos Komisijoje. Europos Komisijai nepritarus valstybės narės sprendimui dėl  radijo spektro skyrimo būdo, naudojimo terminų, užmokesčių, padengimo įpareigojimų ir pan., jai bus suteikiama galia vetuoti nacionalinius sprendimus, jei numatoma priemonė sukurs kliūtis vieningai rinkai ar priemonė kels rimtų abejonių dėl suderinamumo su ES teise. Pasiūlymo nuostatos dėl teisių naudoti dažnius išdavimo visoje ES vienu metu gali vesti prie didelių operatorių ar jų konsorciumų dominavimo Europoje mažųjų operatorių sąskaita, nes skatinama radijo dažnių koncentracija kelių pan-Europinių elektroninių ryšių paslaugų operatorių rankose ir sudaromos palankesnės sąlygos stambioms įmonėms, kurios turi geresnes galimybes planuoti didelio masto investicijas visoje ES.

Pasiūlymu siekiama supaprastinti leidimų veiklai sistemą – Europos elektroninių ryšių paslaugų teikėjas, pageidaujantis veikti ne vienoje ES valstybėje, turės pranešti apie veiklą tik vienoje iš ES valstybių, kurioje jis planuoja verstis elektroninių ryšių veikla, ir to pakaks, kad jis galėtų vykdyti veiklą visose ES valstybėse narėse. Europos elektroninių ryšių reguliavimo institucijos (BEREC) nuomone, dėl šio pasiūlymo yra rinkos iškraipymo grėsmė dėl nevienodo Europos ir nacionalinio paslaugų teikėjo traktavimo. Manome, kad vieno leidimo principą būtų galima įgyvendinti kitomis priemonėmis nei privalomas reglamentas, o bendradarbiaujant valstybių narių nacionalinėms reguliavimo institucijoms BEREC formatu. Be to, Europos Komisija įgauna naują galią vetuoti nacionalinės reguliavimo institucijos sprendimus dėl įpareigojimų nustatymo Europos paslaugų teikėjui, taigi keičiamas rinkos reguliavimo galių balansas jas centralizuojant. Pasiūlyme numatyta, kad vieno leidimo elektroninių ryšių veiklai ES srityje gali būti įvesta viena pranešimo forma, tačiau tampa itin sudėtingi baudų taikymo, ginčų sprendimo ir rinkų tyrimo mechanizmai, be to, ilgėtų šių procedūrų trukmė ir kiltų neaiškumų, pavyzdžiui, kokios valstybės nacionalinė teisė taikoma ginčo sprendimo tarp operatorių atveju. Rinkos tyrimų srityje turėtų būti palikta teisė nacionalinėms reguliavimo institucijoms, atsižvelgiant į ekonominio reguliavimo principus, spręsti konkurencines problemas nacionalinėse rinkose.

2. Atsižvelgiant į proporcingumo principą (Europos Sąjungos sutarties 5 straipsnio 3 dalis), ES veiksmų turinys ir forma turi neviršyti to, kas būtina siekiant ES sutarčių tikslų. Todėl manome, kad Pasiūlymo forma (reglamentas) pažeidžia proporcingumo principą, nes tai yra tiesioginio taikymo teisės aktas, nors iki šiol elektroninių ryšių reguliavimui buvo naudojamos direktyvos.

3. Taip pat norime atkreipti ypatingą dėmesį į tai, kad:

a)  Pasiūlymas buvo parengtas ir pateiktas per ypač trumpą laiką;

b) nors Europos Komisija organizavo nemažai viešų diskusijų, vis tik nebuvo atliktas išsamus konsultavimasis pagal 2009 m. sausio 15 d. Europos Komisijos Poveikio vertinimo gaires. Pasiūlymas nebuvo derintas su, mūsų nuomone, svarbia suinteresuota šalimi – Europos elektroninių ryšių reguliuotojų institucija (BEREC), kuri savo 2013 m. spalio 17 d. nuomonėje dėl Pasiūlymo išreiškė abejonių dėl tam tikrų Pasiūlymu nustatomų priemonių tinkamumo ir proporcingumo; 

c) Pasiūlymo 40 straipsnyje nurodoma, kad Pasiūlymas (išskyrus tam tikrus straipsnius) turi būti taikomas nuo 2014 m. liepos 1 d. Manome, kad atsižvelgiant į siūlomų priemonių mastą ir pobūdį, toks terminas nėra proporcingas.
Pritarta bendru sutarimu.
Posėdžio pirmininkas



Mindaugas Bastys
Posėdžio sekretorė


                   Lina Giriūnienė

